Mihai Răzvan Ungureanu a declarat că este nevoie de o izolare a Rusiei.

„Dar, în același timp, momentul în care trebuie să gândim dincolo de interesele naționale ale statelor membre ale Alianței Nord-Atlantice. L-am auzit pe președintele Hollande spunând că renunță la furnitura de război (pe care Franța urma să le livreze Rusiei – n.r.) în condițiile în care și Londra renunță la a mai adăposti conturile grase ale oligarhilor din Federația Rusă”, a punctat Mihai Răzvan Ungureanu, fost prim-ministru al României.

Despre declarația de astăzi a președintelui Barack Obama, Ungureanu a spus că este un lucru important de reținut pentru România.

„Statele Unite au devenit exportatoare de gaz în momentul în care au utilizat toate resursele disponibile în subsolul țării. Asta înseamnă gazele de șist. Răspunsul la posibilul șantaj energetic înseamnă gazele de șist. Cine se împotrivește exploatării gazelor de șist face, voit sau nevoit, jocul Federației Ruse, inclusiv pe teritoriul României”, a precizat Mihai Răzvan Ungureanu.